KOMMISSIONENS FORORDNING (EF) Nr. 110/2005
af 24. januar 2005
om udligningsgodtgørelse til producentorganisationer for tun leveret til forarbejdningsindustrien i perioden 1. oktober-31. december 2003
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning (EF) nr. 104/2000 af 17. december 1999 om den fælles markedsordning for fiskerivarer og akvakulturprodukter (1), særlig artikel 27, stk. 6, og
ud fra følgende betragtninger:
(1)
Efter artikel 27 i forordning (EF) nr. 104/2000 ydes på visse betingelser udligningsgodtgørelse til EF's tunproducentorganisationer for den mængde tun, der blev leveret til forarbejdningsindustrien i det kvartal, som priskonstateringerne gjaldt, hvis både den gennemsnitlige salgspris på EF-markedet i det pågældende kvartal og importprisen, i givet fald forhøjet med den gældende udligningsafgift, på samme tid var lavere end 87 % af EF-producentprisen for den pågældende vare.
(2)
En analyse af situationen på EF-markedet har vist, at både den gennemsnitlige kvartalssalgspris og importprisen, jf. artikel 27 i forordning (EF) nr. 104/2000, for gulfinnet tun (Thunnus albacares) med en stykvægt på over 10 kg i perioden 1. oktober-31. december 2003 var lavere end 87 % af den gældende EF-producentpris som fastsat ved Rådets forordning (EF) nr. 2346/2002 (2).
(3)
Retten til godtgørelse bestemmes ud fra de salg, der er faktureret i det pågældende kvartal, og som ligger til grund for beregningen af den gennemsnitlige månedlige salgspris, der er omhandlet i artikel 4 i Kommissionens forordning (EF) nr. 2183/2001 (3).
(4)
Ifølge artikel 27, stk. 2, i forordning (EØF) nr. 104/2000 må godtgørelsen under alle omstændigheder hverken overstige forskellen mellem udløsningstærsklen og den pågældende vares gennemsnitlige salgspris på EF-markedet eller et fast beløb svarende til 12 % af denne tærskel.
(5)
Den mængde, som der kan ydes udligningsgodtgørelse for efter artikel 27, stk. 1, i forordning (EF) nr. 104/2000, må for det pågældende kvartal under ingen omstændigheder overstige de grænser, der er fastsat i stk. 3 i samme artikel.
(6)
Mængden af gulfinnet tun (Thunnus albacares) med en stykvægt på over 10 kg solgt og leveret til forarbejdningsindustrien i EF's toldområde i det pågældende kvartal var større end mængden solgt og leveret i samme kvartal i de tre foregående fangstår. Da mængden overstiger den grænse, der er fastsat i artikel 27, stk. 3, i forordning (EF) nr. 104/2000, bør den samlede mængde af disse varer, som der kan ydes godtgørelse for, begrænses.
(7)
I artikel 27, stk. 4, i forordning (EF) nr. 104/2000 er der fastsat et maksimum for godtgørelsen til hver producentorganisation, og den godtgørelsesberettigede mængde bør derfor fordeles mellem producentorganisationerne efter disses respektive produktion i samme kvartal i fangstårene 2000, 2001 og 2002.
(8)
De i denne forordning fastsatte foranstaltninger er i overensstemmelse med udtalelse fra Forvaltningskomitéen for Fiskevarer -
UDSTEDT FØLGENDE FORORDNING:
Artikel 1
For perioden 1. oktober-31. december 2003 ydes der for nedenstående vare udligningsgodtgørelse efter artikel 27 i forordning (EF) nr. 104/2000 på op til det ligeledes nedenfor anførte maksimumsbeløb:
Vare
Maksimumsgodtgørelse
(EUR/t)
Gulfinnet tun (Thunnus albacares) med en stykvægt på over 10 kg
24
Artikel 2
1. Den samlede mængde pr. art, som der kan ydes godtgørelse for, udgør for:
-
gulfinnet tun (Thunnus albacares) med en stykvægt på over 10 kg: 11 433,536 t.
2. Den samlede mængde fordeles mellem de berørte producentorganisationer som anført i bilaget.
Artikel 3
Denne forordning træder i kraft på syvendedagen efter offentliggørelsen i Den Europæiske Unions Tidende.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 24. januar 2005.